ইনকিলাব ডেস্ক : কলকাতায় ডেঙ্গুতে ৬ জন মারা গেছে। এর পরিপ্রেক্ষিতে স্বাস্থ্য দফতরের জরুরি বৈঠক ডেকেছেন মুখ্যমন্ত্রী মমতা বন্দ্যোপাধ্যায়। কলকাতা, হাওড়া, উত্তর ২৪ পরগনার কলকাতা সংলগ্ন এলাকা, হুগলি, পশ্চিম মেদিনীপুর ও দক্ষিণ ২৪ পরগনায় এসব মৃত্যুর ঘটনা ঘটে। রাজ্যে এভাবে ডেঙ্গু ও মশাবাহিত অজানা জ্বর ছড়িয়ে পড়ায় মুখ্যমন্ত্রী ও স্বাস্থ্যমন্ত্রী মমতা বন্দ্যোপাধ্যায় বেশ ক্ষুব্ধ। মঙ্গলবার এব্যাপারে স্বাস্থ্য কর্মকর্তাদের কাছে কৈফিয়ত তলব করেছেন তিনি। বর্ষায় সংক্রমণ ছড়াতে পারে ভেবে মুখ্যমন্ত্রী গত ফেব্রুয়ারি মাসেই সংশ্লিষ্ট দফতরগুলোকে মাঠে নামতে বলেছিলেন। প্রতি মাসে রিভিউ মিটিংও করেছেন। তবু কেন এ অবস্থাÑ স্বাস্থ্য দফতরের কর্মকর্তাদের এ প্রশ্নই করেছেন তিনি। মমতার মতে, বাড়ি বাড়ি গিয়ে মানুষকে সচেতন করার কাজ ঠিকঠাক ভাবে না হওয়ায়ই ডেঙ্গুতে এসব মৃত্যুর ঘটনা ঘটে। ক্ষুব্ধ মমতার কড়াভাবে জানিয়ে দিয়েছেন, আগামী তিন মাস রোগ নিয়ন্ত্রণ, নজরদারি ও ডেঙ্গুর চিকিৎসায় কোনো ঢিলেমি চলবে না। তিনি বলেন, এ ক্ষেত্রে বিন্দুমাত্র গাফিলতি বরদাস্ত করা হবে না।